梅尧臣
寄谢师直
忆同仲春月，冒雨过穰亭。
聊酌山酒别，独吟夜灯青。
明朝上岭路，群岫张云屏。
忽入川谷秀，固非平生经。
绿竹间红萼，紫藤垂千扃。
春塘水决决，野老发星星。
田父相与至，里言尚可听。
始闻丹砂岑，遂识五垅形。
傍瞻禹汤迹，竞信庙貌灵。
邀我陟巉巉，宿雾方冥冥。
暗沾衣裘湿，时袭草木馨。
栋宇敞绝顶，牲酒列幽亭。
竹杯占祸福，巫锦醉一咛。
日晏别云外，月出至近垧。
仆夫疲不进，鞭策无暂停。
我马忽颠坠，君心同鶺鴒。
再驾体无伤，扣关烛已荧。
自兹期莫逆，未契心所铭。
匆匆操行袂，泛泛如水萍。
今来各一方，安得且醉醒。